Jack Ma noudattaa pitkälti Kiinan ulkopoliittista linjaa.

Jack Man säätiön koronasuojatervikelastia purettiin kenialaisella lentokentällä maaliskuun lopulla. Reuters

Kiinan rikkain mies, verkkokauppa Alibaban perustaja Jack Ma on lähtenyt kiivaaseen taistoon koronavirusta vastaan lähettämällä kiperästi kaivattuja sairaalatarvikkeita ympäri maailman. Kasvava rooli on saanut monet spekuloimaan Man motiiveilla, kertoo BBC.

Onko tarkoituksena tehdä propagandaa Kiinan kommunistipuolueelle, vai hyväksikäyttääkö Kiinan johto häntä asiassa?

Ma perusti oman Twitter-tilin viime kuussa, kun koronaviruspandemia alkoi olla pahimmillaan. Tähän mennessä kaikki postaukset ovat koskeneet hänen kampanjaansa toimittaa sairaalatarvikkeita lähes jokaiseen maahan maailmassa.

Hänen säätiönsä ovat toimittaneet sairaalatarvikkeita, kuten kasvomaskeja ja hengityskoneita, 150 eri maahan. BBC:n mukaan kukaan muu ei ole tehnyt koronapandemian aikana vastaavaa.

Alibaban perustaja Jack Ma tunnetaan karismaattisena miehenä. EPA/AOP

Ma näyttää noudattavan Kiinan diplomaattista linjaa sen suhteen, mihin maihin hän tarjoaa apua.

Tarvikkeita on lennätetty Afrikkaan, Aasiaan, Eurooppaan, Latinalaiseen Amerikkaan ja jopa Iraniin, Israeliin, Venäjälle ja Yhdysvaltoihin, eli Kiinan kannalta poliittisesti arkaluontoisiin maihin.

BBC:n tietojen mukaan mitkään lähetykset eivät kuitenkaan ole menneet maihin, jotka tukevat virallisesti Kiinan vihollista Taiwania.

Maailmanlaajuisesti rahallista korona-apua tarjoavien maiden suhteen Alibaba on sijalla 12, selviää Candid-järjestön listauksesta. Listassa ei kuitenkaan ole otettu huomioon tavaratoimituksia, jotka voisivat joidenkin maiden mielestä olla arvokkaampia kuin raha, kun tarvikkeista on ollut pulaa.

Kasvava valta

Ma on saanut paljon näkyvyyttä Kiinan valtionmediassa. BBC:n mukaan hänet on mainittu lähes yhtä monta kertaa kuin presidentti Xi Jinping. Ma on esitetty positiivisesti, kun taas Xi:tä on kritisoitu epidemian alkuvaiheen hoidosta.

40 miljardin dollarin omaisuutensa ja karismaattisen yritysjohtajan maineensa takia Ma on Kiinan vaikutusvaltaisimpia ihmisiä. Hän astui virallisesti sivuun Alibaban johdosta vuonna 2018 ja sanoi aikovansa keskittyä hyväntekeväisyyteen. Myöhemmin hän liittyi jälleen Alibaban johtoryhmään.

BBC:n mukaan on mahdollista, että Ma joutuu kasvavan vaikutusvaltansa takia vielä ongelmiin Kiinan johdon kanssa, jos se tulee kateelliseksi hänen toiminnastaan.

– Jack Ma käyttää ikään kuin yritysmaailman pehmeää valtaa. Se aiheuttaa myös haasteita, koska hallitus on aika kateellinen ja hermoilee siitä, jos muut kuin puoleen toimijat ottavat tällaisen roolin, sanoo Jack Man elämänkertakirjailija Duncan Clark.

Man lähettämät tarvikkeet ovat muutamaan poikkeusta lukuun ottamatta saaneet erittäin hyvän vastaanoton. Myös Kiinan valtio on lähettänyt sairaalatarvikkeita Eurooppaan ja Kaakkois-Aasiaan. Kiinan toimitukset ovat kuitenkin osoittautuneet joissain tapauksissa huonolaatuisiksi tai jopa viallisiksi.

Toisaalta virallinen Kiina on yrittänyt ottaa hyödyn irti Man lähettämistä tarvikkeista. Lähetyksiä ovat kohdemaissa usein olleet vastaanottamassa myös Kiinan suurlähettiläät.

Kiina on käyttänyt Man tarjoamaa apua myös kritisoidakseen Yhdysvaltoja.

– Yhdysvaltojen ulkoministeriö on sanonut, että Taiwan on todellinen ystävä, kun se lahjoitti kaksi miljoonaa maskia. Aikookohan ulkoministeriö kommentoida Jack Man toimittamia miljoonaa maskia ja 500 tuhatta testiä, ja kiinalaisyritysten ja maakuntien avustusta? Kiinan ulkoministeriö tviittasi huhtikuun alussa.

Menneinä vuosina tunnetut henkilöt Kiinassa ovat saaneet huomata, että Xi Jinping ei halua jakaa näyttämöä heidän kanssaan. Kuuluisa näyttelijä, tunnettu uutisankkuri ja usea upporikas yrittäjä ovat ”kadonneet” pitkäksi aikaa. Jotkut ovat joutuneet vankilaan tai ilmaantuneet jälleen ja vannoneet nöyrinä uskollisuuttaan Kiinan kommunistipuolueelle.

Saattaa olla, että Ma on liian tärkeä Kiinalle ”kadotakseen”.

– Tämä on tietysti merkittävä kriisi maailmalle. Mutta se on myös kriisi Kiinan suhteelle muun maailman kanssa, Joten he tarvitsevat kenet tahansa, joka pystyy vaimentamaan näitä paineita, Clark sanoo.